Conflict violent în Parlament între doi deputați. Florin Roman îl acuză pe Dan Vîlceanu că l-a lovit cu genunchiul în nas: „Voi depune plângere penală împotriva deputatului huligan!” / Vîlceanu susține că au avut doar un conflict verbal
Update Ora 11.15: Reacția președintelui PNL, Nicolae Ciucă:
„Violența fizică este de neacceptat, cu atât mai mult cu cât se întâmplă aici, în Palatul Parlamentului. Am fost trimiși aici de oameni, ca să lucrăm pentru ei și pentru interesul comun al societății. Avem datoria morală de a da un exemplu de comportament decent și civilizat, cu respectarea regulilor. Cum putem face mai bine pentru țară și pentru români dacă nu putem respecta reguli de bază?
Atacul asupra domnului Florin Roman arată măsura unei lipse de caracter și conduită morală din partea deputatului Dan Vîlceanu, condamnabilă și inacceptabilă. Cer conducerii Camerei Deputaților să ia măsurile necesare în această situație.”
Update Ora 11.10: Deputatul Florin Roman (PNL) susține că Dan Vîlceanu (fost membru PNL și ministru de Finanțe liberal în Cabinetul Cîțu) l-a lovit cu genunchiul în nas, pe holul Parlamentului. Roman anunță că va depune plângere penală împotriva acestuia.
„Astăzi am trăit un momement prin care nu credeam ca voi trece vreodată într-o lume civilizată.
I-am reproșat deputatului neafiliat, Dan Vilceanu, încălcarea regulamentului prin prezenta lui în băncile grupului PNL. Problema dumnealui la parlament era să afle câți primari au plecat la Călărași. A urmat o altercație verbală, după care, am fost bruscat fizic spre ieșirea din plen.
În afara sălii de plen am fost agresat fizic, din nou, în mod golănesc, cu o lovitură cu genunchiul aplicat în zona nasului.
Am evitat orice ripostă, pentru ca respect mandatul de parlamentar. În schimb, în baza imaginilor de pe camerele de luat vederi, voi depune solicitare de sancționare a deputatului neafiliat, prieten al ADU, pentru lovire! Totodată voi depune plângere penală împotriva deputatului huligan!”, a scrie Florin Roman pe Facebook.
Știrea inițială: Deputații Dan Vîlceanu și Florin Roman ar fi avut, marți, un conflict violent în Parlament. Florin Roman pare rănit la nas, potrivit unei imagini surprinse în plen.
Vîlceanu recunoaște că a avut un conflict cu Roman, dar că nu s-ar fi ajuns la loviri:
„Nu a fost o bătaie, doar l-am luat după umeri și l-am condus afară din sala de plen după ce am avut un schimb de replici. Totul a început cu provocarea lui, a început să îmi spună cuvinte grele când eu eram în bancă în sala de plen alături de un coleg. I-am răspuns și eu, situația s-a tensionat și l-am scos afară. Dar nu ne-am bătut”, a declarat Dan Vîlceanu.
G4Media a încercat să îl contacteze pe Florin Roman, care deocamdată nu a răspuns.
Vom reveni
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank